Henrik Sass Larsen (S), 2013-10-10:
Jeg vil gerne sige tak for debatten og tak til alle de partier, der støtter forslaget.
Det er jo overvældende mange.
Det er nok ikke helt nok, som det ser ud på nuværende tidspunkt, men det er jo helt overvældende mange, og jeg synes, at alle argumenterne har været gode.
Som De Radikales ordfører gjorde opmærksom på, fik vi høringssvar ind på baggrund af det her lovforslag, og der var ikke et eneste af dem, der var negativt – ikke et.
Alle var for, og alle syntes, at det var en rigtig god idé.
Derfor bliver det jo nogle gange løjerligt at skulle følge med i, at nogle mennesker er imod, og se på, hvor det så er henne, de søger støtte til deres argumentation.
Det skal jeg prøve at vende tilbage til.
Men jeg vil bare stille og roligt sige, at spørgsmålet om, hvorvidt det er en fordel eller ikke er en fordel for dansk erhvervsliv, har dansk erhvervsliv jo besvaret på alle ledder og kanter.
Alle typer af erhvervsorganisationer og også de små og mellemstore virksomheder, som nogle partier – og det er måske lidt overraskende hvilke partier – ligesom kerer sig meget om,
har jo entydigt svaret ja, og alle fagforbundene har entydigt svaret ja.
Og derfor er det sådan lidt ærgerligt, at man skal stå her og høre på nogen, der fremfører, at det vil være til ulempe for de små og mellemstore virksomheder.
Det vil det ikke.
Så har jeg hørt argumenter fra Enhedslisten om, hvorfor det her er en dårlig idé.
Det ene argument, som jeg har hørt, er, at man jo bare, om jeg så må sige, kan nasse på alle de andre.
Vi lader de andre om at tage slæbet og ansvaret, og så kan man samtidig også søge i Danmark.
Det ligger jo i fin forlængelse af den måde, Enhedslisten generelt tænker på, og det har jeg ikke nogen problemer med at forstå.
Men det er ikke særlig hensigtsmæssigt for landet, hvis vi skulle indrette os på den måde – det er jeg nødt til at sige.
Og jeg vil også sige, at hvis vi nu havde den holdning, at danske virksomheder, som gerne ville have det, skulle have mulighed for at få afprøvet sager i Danmark, så åbner det, at vi tilslutter os patentdomstolen, jo mulighed for, at vi kan lave en regional domstol, som også har en afdeling her i København.
Så uanset hvordan man afsøger det her, synes jeg altså, det er svært at finde på rigtig gode argumenter for at være imod det, medmindre man selvfølgelig synes, at EU som sådan er en dårlig idé, og at man vil benytte enhver lejlighed til at stemme imod det.
Og det er fair nok, men det bliver jo forholdsvis anstrengt, hvis det altid er i så små sager, som tilfældet er her.
Jeg vil bare sige, at jeg i hvert fald synes, man skulle have fundet en anden sag at køre den så hårdt på.
Det skal også være sagt til Dansk Folkeparti.
Dansk Folkeparti har jo det synspunkt, at der er et par kritiske ting her og der, men at det sådan set ikke er det væsentligste.
Det kan godt være, at man så må sende folk ud til folkeafstemninger, sige nej og drille lidt og nogle andre ting.
Men man vil simpelt hen bare have noget for det.
Og det er jo en kræmmermentalitet, som, om man så må sige, slår igennem, så det batter.
Man kunne jo godt have valgt et andet synspunkt og en anden indgangsvinkel, men Dansk Folkepartis ordfører fremstillede det som noget meget naturligt.
Jeg tror, at det for andre partiers vedkommende ville være det mest naturlige at kigge på den enkelte sag, inden man tog stilling til den, og ikke sige, at man er imod et eller andet idrætsforslag, så nu skal man have noget på socialområdet, eller hvad man nu kan finde på.
Altså, det er da underligt, at det bliver gjort til sådan en købmandsforretning.
Det synes jeg er utrolig ærgerligt, og lige så naturligt det er for Dansk Folkeparti at fremføre den måde at tænke politisk på, lige så unaturligt er det i hvert fald for regeringen, og det tror jeg også det er for et stort flertal i Folketinget.
Jeg håber på, at det trods alt ender med, at der kan skaffes det fornødne flertal i Folketinget, så det ikke skal til folkeafstemning.
Jeg synes, at hvis vi skal spørge befolkningen, skal det være i nogle tungere og mere alvorlige sager.